Staat spook nog met ondersoek in Stellenbosch-moordsaakJohan “Mossie” Serdyn het Vrydag glo ’n vermeende betreder op sy sakeperseel doodgeskiet. (Foto: Facebook) ŉ Bekende sakeman en kranige kanovaarder van Stellenbosch sal in Junie weer in die landdroshof op dié dorp verskyn nadat hy byna ŉ jaar gelede aangekla is van moord. Die staat het verlede jaar versoek dat die saak uitgestel word, aangesien hulle nog nie die ondersoek voltooi het nie. Intussen probeer Johan “Mossie” Serdyn (70) met sy lewe aangaan. Serdyn is van moord aangekla nadat hy in Julie verlede jaar glo ŉ vermeende betreder by sy sakeperseel in Plankenbrug doodgeskiet het. Hy is kort daarna op borgtog vrygelaat. Serdyn se prokureur, William Fullard, het Maandag aan Maroela Media gesê dat Serdyn weer op 27 Junie in die hof sal verskyn. “Sy saak is vroeër op versoek van die staat vir verdere ondersoek uitgestel, so ons hoop die polisieondersoek sal met die volgende verskyning afgehandel wees,” sê Fullard. Hy sê dit is vir hulle verbasend dat die ondersoek so lank neem, hoewel dit nie heeltemal ongewoon is nie. “Indien die ondersoek wel voltooi is, kan ons ŉ afskrif van die dossier kry en begin voorberei vir ons verweer. Anders sal dit seker net weer uitgestel word.” Serdyn is ŉ bekende kanovaarder wat ook al verskeie kere die Comrades voltooi het en probeer intussen so normaal moontlik met sy lewe voortgaan. “Op die ou end moet ons maar net geduldig wees,” sê Fullard. Sakepersele in Plankenbrug loop al vir ŉ geruime tyd onder misdaad deur en Serdyn was al vantevore ŉ slagoffer van misdaad in dié omgewing. ŉ Kennis van Serdyn het verlede jaar op voorwaarde van anonimiteit aan Maroela Media gesê dat sy baie verbaas was om te hoor van die aanklagte teen hom.